Liettualaiskoplan pitkään valmistelema ryöstö helsinkiläiseen arvokelloliikkeeseen meni pahasti pieleen.

Ryöstöliiga oli tehnyt etukäteen perusteellista tiedustelutyötä. Kohteeksi valikoitui Helsingin keskustassa sijaitseva kelloliike.

Saalis olisi voinut olla useiden satojen tuhansien eurojen arvoinen, mikäli hanke olisi onnistunut.

Liigan toimia seuranneet poliisit olivat kuitenkin ryöstöpaikalla valmiina iskemään.

Kello 16:50. Poliisi kuvaa, kun ryöstäjät odottavat sopivaa hetkeä kohteen edustalla. POLIISI

Ryöstön valmistelu alkoi viime syyskuun 14. päivä, kun kaksi liettualaisrikollista saapui Tallinnan kautta Helsinkiin. Päivän aikana miehet kiertelivät keskustassa tarkkaillen eri kultasepänliikkeitä. Toinen heistä käväisi myös sisällä lopulliseksi kohteeksi päätyneessä arvokelloliikkeessä.

Kierroksen jälkeen miehet palasivat laivalla Tallinnaan.

Runsas puolitoista kuukautta myöhemmin toinen miehistä palasi Suomeen lentäen. Miehen tehtävänä oli valmistella ja organisoida kohteeksi valitun Sepän Viisaari -nimisen arvokelloliikkeen ryöstö Punavuoressa. Hänen piti ottaa vastaan muut ryöstöön osallistujat, jakaa heille tehtävät ja toimittaa lopuksi saalis Liettuaan.

Tarkoitus sitoa

Ryöstäjien varusteina oli muun muassa nippusiteitä, talttoja sekä kaasusumutin. He yrittivät häivyttää tuntomerkkinsä feikkisilmälasein. Kellot piti sulloa kangaspusseihin. POLIISI

POLIISI

POLIISI

Kaksi päivää myöhemmin neljä liettualaista saapui maahan laivalla Tallinnasta. Porukka majoittui kohteen lähellä sijaitsevaan hostelliin. Kesken hankkeen porukka kuitenkin riitaantui, ja kaksi miehistä poistui laivalla maasta.

Hanketta Suomessa valmistellut ”ryöstöpomo” ilmoitti asiasta Liettuaan, josta luvattiin heti lähettää kaksi uutta miestä tilalle.

Kun uusi ryhmä oli koossa, suunnitelmat saivat vauhtia. Miehet majoittuivat eri hotelleihin ja pomomies selitti heille suunnitelman: Kaksi menisi sisään liikkeeseen, yksi varmistaisi ulkopuolella, ettei kukaan asiakas tulisi sisään.

Ryöstössä käytettäisiin pippurikaasua, ja liikkeenharjoittaja sidottaisiin nippusiteillä. Saalis sullottaisiin kahteen kangaspussiin, jotka kesken pakomatkan luovutettaisiin läheisellä sisäpihalla odottavalle miehelle. Tämän puolestaan tuli piilottaa pussit pihan puistikkoon, mistä ne haettaisiin myöhemmin.

Kellosaalis oli jo etukäteen myyty toistaiseksi tuntemattomille henkilöille Liettuassa.

Naamioasussa

Ryöstö oli tarkoitus tehdä keskiviikkona 30. marraskuuta vähän ennen liikkeen sulkemisaikaa kello 16.30 - 17.00.

Sovittuna aikana liikkeen edustalle käveli kaksi miestä. He olivat sonnustautuneet peittäviin lippalakkeihin ja feikki-silmälaseihin. Kaksikolla ei ollut aavistustakaan, että he olivat jo pitkään olleet poliisin seurannassa. Ei myöskään siitä, että lukuisat aseistautuneet, siviiliasuiset poliisit seurasivat tilannetta lähistöllä valmiina iskemään heti, kun he menisivät sisään liikkeeseen.

Ryöstäjät odottivat liikkeen lähistöllä, mutta sopivaa iskuhetkeä ei näyttänyt löytyvän. Kellon lähestyessä viittä liikkeenharjoittaja haki ulkona olleen mainoskyltin sisään. Vähän ennen viittä hän lukitsi oven.

Liettualaiset jäivät kuitenkin vielä runsaaksi viideksitoista minuutiksi odottelemaan, josko liikkeenharjoittaja tulisi ulos ja sopiva hetki koittaisi. Kun mitään ei tapahtunut, miehet poistuivat paikalta. Nyt poliisit puuttuivat peliin ja korjasivat talteen yllätetyn kaksikon sekä lähistöllä odottaneet rikoskumppanit.

Harjoituksen puutetta

Tutkinnassa ilmeni, että vaikka ryöstöä oli valmisteltu pitkään, suunnitelmaa ei ollut viety loppuun saakka.

Ryöstön epäonnistuminen johtui suurelta osin siitä, etteivät viimeksi maahan tulleet miehet olleet harjoitelleet omaa osuuttaan, eikä heillä ollut selkeää kuvaa siitä, millä hetkellä liikkeeseen oli tarkoitus iskeä.

Esitutkinnan mukaan ”ryhmän kommunikoinnissa on ollut selkeitä puutteita”.

Oikeus vapautti ryöstöliigan

Helsingin Albertinkadulla sijaitsevan arvokelloliikkeen ryöstöä oli suunniteltu pitkään. Suunnitelmat pettivät kuitenkin lopussa. RISTO KUNNAS

Helsingin käräjäoikeus käsitteli tiistaina liettualaisen ryöstöliigan syytteitä. Syyttäjä vaati viisikolle rangaistusta ryöstön yrityksestä.

Miesten epäiltiin olleen osa laajaa, eri puolilla Eurooppaa toiminutta rikollisjärjestöä. Tutkintavankeudessa olleista ainakin neljä myönsi tulleensa Suomeen ryöstöaikeissa.

Aamulla alkanut oikeuskäsittely saatiin päätökseen iltakuuden jälkeen. Käräjäoikeus hylkäsi miesten syytteet ja laski heidät saman tien vapaaksi.

Tutkintaa johtanut rikostarkastaja Petri Rainiala oli yllättynyt kuultuaan oikeuden päätöksestä. Hänen mielestään kyse oli selkeästä ryöstön yrityksestä: Epäiltyjen hallusta löytyi ryöstövälineistöä, hanketta oli suunniteltu etukäteen ja lopulta tultu paikalle kohteen edustalle.

- Kyllä tämä (päätös) tekee poliisityön aika vaikeaksi. Liikkeeseen ei (ryöstäjiä) voi laskea, riskit ovat liian suuret. Missä tilanteessa poliisi voi enää ottaa (ryöstäjät) kiinni, jos ei tällaisessa? Rainiala hämmästelee.

- Tärkeintä kuitenkin on, että ryöstö saatiin estettyä. Mutta kun kyse on ammattirikollisista, he toteuttavat nyt hankkeensa jossain muualla